अमीन अंदराबी लखनऊ च अपने दोस्तें कन्ने मिलना चांह्दा ऐ। प्रीतम सिंह वायलन पर नमें तार चढ़ाना चाह्दा ऐ की जे पराने तार सब्भै खऱाब होई गेदे न। लक्ष्मी कांत सुरमंडल खरीदना चांह्दा ऐ। शेख अज़ाज, गुलाम मुहम्मद डार, राह ते साथी बजार थमां चीजां खरीदनीया चांह्दे न। शकुन मल्हेत्रा गी इस शैह्र कन्ने कोई खास दिलचास्पी नेईं की जे ओह् इत्थें पैह्लेले बी आई दी ऐ, पर उसदी निक्की भैन शशि गी ऐ। नबला बेगम ते मदन रैणा इत्थुंआं कश्मीरी ते डोगरा जनानियें लेई किश नकली गैह्नें खरीदना चाह्दियां न, की जे गैह्ने साढ़े कोल हैन गै नेईं। लद्दाखी कलाकार लखनऊ दिक्खना चांह्दे न, की जे लखनऊ इक पराना ते मश्हूर शैह्र ऐ। खेमा ते उशा अपनी बड्डी भैन ते जीजा जी गी मिलना चांह्दियां न। अमीता अपने भ्राऊ गी मिलना चांह्दी ऐ जेह्ड़ा लखनऊ रेलवे स्टेशनै पर उसी बल्गारदा होना। (पर अस बस्सा च लखनऊ पुज्जारने आं।) जय जयवंती बड़े गुंझलें च फसी गेदी ऐ। लखनऊ च उ’न्नें दौं साल यूनिव्रर्स्टी च पढ़ियै ऐम. ए. सोशियालोजी दी डिग्री प्राप्त कीती ऐ। उसदे नेकां साथी ते स्हेलड़ियां इत्थें रौंह्दे हे। पता नेईं हून ओह् इत्थें न जां कुतै होर उठी गेदे न। एह् नेईं होऐ जे ओह् इत्थें आइयै बी उ’नेंगी नेईं मिली सकै। ‘अस उं’दे एड्डे कोल आए ते ओह् इन्नी दूर गे उठी।’ उआं लखनऊ युनिव्रस्टी दा नां सुनदे गै उसदा मुहांदरा खिड़ी पौंदा ऐ। इक खुशी-नेही उसदे चेह्रे पर चमकन लगी पोंदी ऐ-ते फ्ही एह् खुशी बल्लें बल्लें गैब होन लगी पौंदी ऐ।